METODE I STRATEGIJE / DISKUSIJE, RASPRAVE I DEBATE

**KONSTRUKTIVNA KONTRAVERZA**

Svrha metode Konstruktivna kontraverza je da učenicima pomogne da se pripreme i prezentiraju vlastite argumente, ali i da pažljivo slušaju drugu stranu. Preporučuje se da se strategija prvo isproba sa nekim problemom u koji učenici nisu emocionalno uključeni. Problem treba biti predstavljen na zanimljiv načinkroz priču ili analizu nekog slučaja.

Kada je tema predstavljena i određeni stavovi (predstavljeno binarno pitanje), razred se dijeli na grupe koje pristupaju oprečnim stranama.

Prvo, parovi u svakoj grupi čitaju zajedno materijal i pripremaju popis najjačih svojstava u korist svoje strane. Parovi, zatim mogu razmijeniti svoje popise sa drugima iz svoje polovine razreda. Potom, članovi jedne strane predstavljaju svoje argumente drugoj strani. U ovoj tački, predstavnici druge strane mogu postaviti samo pitanja kojima traže objašnjenja – ne posežu za argumentima niti ih nastoje opovrgnuti. Obje strane treba da jedna drugoj predstave svoje argumente.

Sada se učenici vraćaju grupama u kojima su prethodno radili. Razmatraju argumente koje je predstavila druga strana i određuju pet najjačih elemenata koje je navela ta strana.

Dvije grupe naizmjenice predstavljaju svoje navode najjačih elemenata druge strane. Iznova, učenici mogu postavljati pitanja samo radi razjašnjavanja.

Diskusija je otvorena za cijeli razred i od učenika se traži da istupe sa najboljim argumentima koje je navela jedna od strana. Nastavnik ih može zapisati na tabli i pozvati učenike da razmatraju šta neki argument čini jakim ili slabim (bez obzira ko ga je formulisao).

Naposljetku, od učenika se može tražiti da sami odluče o stavu i to zapišu, zajedno sa razlozima kojima se taj stav podržava. Sastav treba da ima ovakav oblik:

* Iskaz o stavu – teza od koje započinjemo
* Razlozi kojim se taj stav podržava
* Zaključni iskaz (u kojem se navodi zbog čega se stav podržava ovim razlozima i šta je zaključak toga).